**ANNEX RELATIU A CONTEXT DE SITUACIÓ D’EMERGÈNCIA**

**FRANJA DE GAZA**

Gaza és una ciutat prioritària per a Barcelona, amb la que hi ha una estreta i llarga relació de cooperació internacional, des de l’any 1999.

Segons el Ministeri de Salut a Gaza, entre el 7 d’octubre de 2023 i el 1 de juliol de 2024, al menys 37.900 persones palestines han estat assassinades en la Franja de Gaza i 87.060 persones han resultat ferides (Font UNRWA Sitreport 118, de 5/7/2024).

Continuen els atacs en curs de les forces israelites, amb bombardejos aeris, terrestres i marítims en tota la Franja de Gaza. Això provoca víctimes civils, desplaçaments i destrucció d’estructures residencials e infraestructura civil. Segons s’informa (UNRWA,11/06/2024), els atacs aeris han estat especialment intensos en el centre de la Franja de Gaza, particularment en els camps de refugiats de Bureij, Maghazi i Nuseirat i en l’est de Deir Al Balah. L’ofensiva terrestre de les forces israelites continua expandint-se, particularment en les regions del sud de la ciutat de Gaza i a l’est de Rafah, aprofundint la crisi humanitària i desestabilitzant significativament els fluxos d’ajut humanitari.

1,9 milions de persones es troben actualment desplaçades en la Franja de Gaza, incloent persones que han hagut de desplaçar-se 9 o 10 vegades. (Font: Sitreport 118 UNRWA 5/7/2024)

Les famílies desplaçades s'enfronten a reptes importants per accedir als serveis bàsics, vivint en refugis superpoblats i en runes, amb una mitjana de 8 a 10 persones per refugi, manca d'infraestructures de sanejament i diversos problemes de salut com ara malalties de la pell, hepatitis A, gastroenteritis i malalties respiratòries.

A més, destaca també la violència domèstica i els problemes de salut mental com a prevalents, ja que els nens i nenes no tenen accés a espais o activitats educatives.

Un dels elements crítics és l’accés a l’aigua. La infraestructura d'aigua i sanejament de Gaza continua patint danys importants. Segons el Clúster d'Aigua, Sanejament i Higiene (WASH), la recent intensificació de les operacions militars ha donat lloc a pèrdues addicionals d'actius crítics d'aigua i sanejament. Durant els darrers vuit mesos, es calcula que aproximadament el 67% de les instal·lacions i infraestructures d'aigua i sanejament s'han destruït o danyat a causa d'activitats relacionades amb el conflicte. Així la disponibilitat mitjana d'aigua per persona i dia, en llocs de desplaçament era de menys de dos litres a d'Abo Dalal i només 0,7 litres a d'Ard Al Ghusain (7/06/2024). Això és inferior al requisit mínim reconegut internacionalment per a la supervivència de tres litres al dia i significativament inferior a la quantitat mínima de 15 litres al dia necessaris en cas d'emergència per beure, rentar-se i cuinar.

Segons informa l’Organització Mundial de la Salut (OMS), actualment no hi ha cap equip mèdic d'emergència internacional desplegat a Rafah o al nord de Gaza a causa de l'augment de la inseguretat Les evacuacions mèdiques de pacients crítics fora de la Franja de Gaza també es mantenen suspeses i l'escassetat de combustible persistent segueix amenaçant el funcionament de la infraestructura i l'equip mèdic vital. A més, mentre que 17 dels 36 hospitals són parcialment funcionals, 14 són parcialment accessibles a causa de la inseguretat i les barreres físiques, com ara danys a les entrades de pacients i ambulàncies i carreteres circumdants.

A Rafah, on actualment no hi ha cap hospital en funcionament, l'hospital de campanya del CICR representa un salvavides per a la població.

La incapacitat de proporcionar serveis de salut de manera segura, juntament amb la manca d'aigua neta i sanejament, estan agreujant els riscos de desnutrició. El 12 de juny, el director general de l'OMS, Tedros Adhanom Ghebreyesus, va subratllar que "una proporció important de la població de Gaza s'enfronta ara a una fam catastròfica". Tot i que més de 8.000 nens menors de cinc anys ja han estat diagnosticats de malnutrició aguda, la inseguretat contínua, les limitacions d'accés i els desplaçaments a gran escala continuen dificultant l'ampliació crítica de la identificació de casos de nens desnodrits a nivell comunitari.

Només dos centres d'estabilització per a infants greument desnodrits continuen funcionant a tota la Franja de Gaza.

* **SUDAN**

Sudan és un país que porta anys afrontant diferents crisis, que en molts casos s’han convertit en permanents. Des del cop militar que es va produir l’octubre de 2021, el país s’ha mantingut en un punt mort a nivell polític i amb constants agitacions civils. L’economia i els serveis bàsics no han parat d’empitjorar. A això se li ha sumat la violència intercomunitària, conflictes regionals, la desnutrició, amenaces relacionades amb el canvi climàtic així com brots d’epidèmies. En aquest context, van esclatar forts combats a Jartum el 15 d’abril de 2023, amb l’enfrontament entre l’Exèrcit nacional i les Forces de Suport Ràpid (paramilitars). Des d’aquesta data, s’han reportat 15.550 víctimes mortals al Sudan i més de 1.400 esdeveniments violents contra civils a tot el país.

La violència ha desencadenat una catàstrofe humanitària de grans dimensions, convertint-se en una de les majors crisis de persones desplaçades internes al món i abocant-la a ser la major crisi de fam del món segons el Programa Mundial d’Aliments (PMA).

Així, segons Nacions Unides, 18 milions de persones pateixen una inseguretat alimentaria aguda al Sudán, d’aquestes 5 milions es troben en emergència de fam (en la fase prèvia a la declaració de fam o fase 5). .

Actualment, gairebé 25 milions de persones es considera que necessiten ajuda humanitària al Sudan.

Més de 8,8 milions de persones han hagut de deixar les seves llars des que va esclatar el conflicte al Sudan, incloent 6,8 milions de persones desplaçades internes i més d’1,8 milions de persones que han fugit a països veïns (més de 675.169 persones a Sudan del Sud, 592.264 persones al Txad, 500.000 persones a Egipte, 54.386 a Etiopia, i 30.108 a la República Centre Africana (dades ACNUR de 20/05/2024).